ดันกม.ทรัพย์อิงสิทธิหวังดูดเงินต่างชาติ
คลังเข็นกฎหมายทรัพย์อิงสิทธิ หวังเพิ่มทางเลือก ช่วยดึงต่างชาติลงทุนไทยมากขึ้น
20 มิ.ย. 2561

คลังเข็นกฎหมายทรัพย์อิงสิทธิ หวังเพิ่มทางเลือก ช่วยดึงต่างชาติลงทุนไทยมากขึ้น
แหล่งข่าวจากกระทรวงการคลัง เปิดเผยว่า สำนักงานเศรษฐกิจการคลัง (สศค.) ได้เปิดรับฟังความเห็นร่างพระราชบัญญัติ (พ.ร.บ.) ว่าด้วยทรัพย์อิงสิทธิ พ.ศ. ... กับประชาชนและผู้ที่สนใจในช่วงวันที่ 2-26 มิ.ย. 2561 ซึ่งร่างกฎหมายดังกล่าวคณะรัฐมนตรี (ครม.) เห็นชอบในหลักการแล้ว และอยู่ระหว่างการพิจารณาของคณะกรรมการกฤษฎีกา
ทั้งนี้ กระทรวงการคลังจึงได้ยกร่าง พ.ร.บ.ดังกล่าวขึ้นเพื่อให้ชัดเจนในเชิงกฎหมาย คือกำหนดให้ผู้ที่มีทรัพย์อิงสิทธิสามารถให้เช่า ขาย หรือโอนให้ผู้อื่นได้ โดยทำเป็นหนังสือและจดทะเบียน กำหนดระยะเวลาไม่ต่ำกว่า 3 ปี แต่ไม่เกิน 30 ปี สำหรับการเช่าทุกประเภท หรือกำหนดระยะเวลาตั้งแต่ 30 ปี แต่ไม่เกิน 50 ปี สำหรับทรัพย์อิงสิทธิเพื่อพาณิชยกรรมและอุตสาหกรรม และตกทอดแก่ทายาทได้ จนครบกำหนดที่จดทะเบียน
นอกจากนี้ ยังสามารถใช้เป็นหลักทรัพย์ค้ำประกันกู้ และเป็นหลักประกันการชำระหนี้ เชื่อว่าเป็นประโยชน์กับภาคธุรกิจสร้างแรงจูงใจและความเชื่อมั่นให้แก่นักลงทุนหรือนักธุรกิจที่จะนำเงินมาลงทุนในประเทศไทย เพราะสามารถจดทะเบียนเป็นทรัพย์อิงสิทธิได้ ลดการขัดแย้งและปัญหาเรื่องข้อตกลงต่างๆ